b"\n_START_ARTICLE_\nColicosa\n_START_SECTION_\nDescripci\xc3\xb3\n_START_PARAGRAPH_\n\xc3\x89s un arbust sufrutic\xc3\xb3s que fa de 10 a 50 cent\xc3\xadmetres d'alt. \xc3\x89s de tiges febles i erectes. Fa les flors de color rosa violaci, en verticils de 2 a 8 flors en infloresc\xc3\xa8ncies en forma d'espigues. fulles anuals, enteres, entre ovalades i oval-lanceolades, de fins a 12 mm de llarg per 7 d'ample amb el marge cargolat ensota. Calze en forma de copa, amb una longitud de fins a 5 mm, amb 13 nevis i 5 dents desiguals. Corol\xc2\xb7la bil\xc2\xb7labiada, d'uns 6 mm de llarg, amb el tub recte i el llavi superior en forma de casc. T\xc3\xa9 quatre estams sota el llavi superior, i l'estil \xc3\xa9s de 2 branques da la mateixa llarg\xc3\xa0ria. Tota la planta fa una olor caracter\xc3\xadstica que permet recon\xc3\xa8ixer-la f\xc3\xa0cilment. El seu oli cont\xc3\xa9 pulegona, isomentona, mentona i piperitona, encara que no se l'empra per a destil\xc2\xb7laci\xc3\xb3 pel seu baix rendiment._NEWLINE_Floreix a la primavera, generalment, per\xc3\xb2 tamb\xc3\xa9 pot fer-ho a la tardor. Es fa en llocs secs, en roques, parets i terres pobres i pedregosos, des del nivell del mar fins a uns 1.400 m. d'altitud.\n_START_SECTION_\nUsos\n_START_PARAGRAPH_\nEncara que no consta que se l'hagi estudiada cient\xc3\xadficament, antigament hom li atribu\xc3\xafa poders com a digestiu (i potser de la paraula c\xc3\xb2lic en sortiria el nom popular, tant en catal\xc3\xa0 com en castell\xc3\xa0), antis\xc3\xa8ptic i cicatritzant. Modernament, la farmacopea popular l'ha substitu\xc3\xafda per altres plantes m\xc3\xa9s estudiades, encara que en algunes \xc3\xa0rees d'Espanya, com a M\xc3\xa0laga, ret\xc3\xa9 un gran predicament com a calmant de c\xc3\xb2lics i mals de panxa."